Tarybos reglamentas (EB) Nr. 2331/96
1996 m. gruodžio 2 d.
iš dalies keičiantis Reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi priimdama Reglamentą (EB) Nr. 384/96 [3] Taryba patvirtino bendras taisykles dėl apsaugos nuo importo dempingo kaina iš Europos bendrijos narėmis nesančių valstybių;
kadangi Reglamento (EB) Nr. 384/96 2 straipsnio 10 dalies nuostatuose įtvirtinti keli normaliosios vertės ir eksporto kainos koregavimo būdai, taikomi prieš jas palyginant, norint nustatyti dempingo skirtumą; kadangi neatmetama galimybė, kad minėtame reglamente neišvardytų pardavimo sąnaudų skirtumai tam tikromis aplinkybėmis taip pat gali turėti įtakos kainų palyginamumui, tikslinga pakoreguoti šią nuostatą;
kadangi taip pat reikia apibrėžti reikalavimus prekybos lygių skirtumų koregavimui, kai nėra informacijos apie kainos įtaką dviem skirtingiems prekybos lygiams tiriamoje rinkoje, taip pat numatyti korekcijos būtinybę, siekiant tiksliai suderinti išlaidų pasiskirstymą tarp skirtingų prekybos lygių eksportuojančios valstybės vidaus rinkoje,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 384/96 2 straipsnio 10 dalis pakeičiama ir papildoma taip:
1) d pastraipa pakeičiama taip:
"d) prekybos lygis
i) koreguojama, kai skiriasi prekybos lygiai, netgi OEM (tikrųjų įrangos gamintojų) pardavimuose, jeigu eksporto kaina, įskaitant konstruotą eksporto kainą, abiejų rinkų paskirstymo tinkle priklauso kitam prekybos lygiui nei normalioji vertė ir jei toks prekybos lygių skirtumas turi įtakos kainų palyginamumui; šią įtaką rodo pastovūs ir dideli pardavėjo funkcijų ir kainų skirtumai tarp įvairių prekybos lygių eksportuojančios valstybės vidaus rinkoje. Koregavimo suma turi būti pagrįsta tų skirtumų rinkos verte;
ii) tačiau i punkte neaptartomis aplinkybėmis, kai esamo prekybos lygio skirtumo neįmanoma įvertinti kiekybiškai, nes eksportuojančių valstybių vidaus rinkose nėra atitinkamų prekybos lygių, arba kai aiškiai matyti, kad kai kurios funkcijos yra susijusios su tokiais prekybos lygiais, kurie nėra naudojami palyginimui, gali būti leista daryti specialųjį koregavimą.";
2) papildoma tokia nauja pastraipa:
"k) kiti veiksniai
Gali būti koreguojama, kai skiriasi kiti, nuo a iki j pastraipose nenumatyti veiksniai, jeigu matyti, kad atsiradę skirtumai turi įtakos kainų palyginamumui, kaip numatyta pagal šią dalį, ypač jeigu pirkėjai vidaus rinkoje nuolatos moka skirtingas kainas dėl tokių veiksnių skirtumo."
2 straipsnis
Šis reglamentas įsigalioja po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. gruodžio 2 d.